Topshirilgan paxta hosilidan fermer va boshqa qishloq xo‘jaligi korxonalariga tegishli bo‘lgan paxta iste’mol yog‘i, sheluxa va kunjarani yetkazib berish tartibi to‘g‘risidagi nizomni tasdiqlash haqida

O‘zbekiston Respublikasi Vazirlar Mahkamasining 2003-yil 19-fevraldagi 93-sonli qarori ijrosini ta’minlash maqsadida hamda O‘zbekiston Respublikasi Vazirlar Mahkamasining 2003-yil 28-iyundagi 290-son qarori bilan tasdiqlangan “O‘zbekiston Respublikasi Qishloq va suv xo‘jaligi vazirligi to‘g‘risida”gi nizomga asosan, buyuraman:
 1. Topshirilgan paxta hosilidan fermer va boshqa qishloq xo‘jaligi korxonalariga tegishli bo‘lgan paxta iste’mol yog‘i, sheluxa va kunjarani yetkazib berish tartibi to‘g‘risidagi Nizom ilovaga muvofiq tasdiqlansin.
 2. Chorvachilik, parrandachilik va baliqchilikni rivojlantirish bosh boshqarmasi (O. Ibragimov), Qishloq xo‘jaligi korxonalarini tarkibiy o‘zgartirish va fermer xo‘jaliklarini rivojlantirish boshqarmasi (o‘. Isomiddinov), Iqtisodiy islohotlarni normativ-metodik bazasini takomillashtirish boshqarmasi (Sh. Qarshiyev) 3 kun muddat ichida mazkur buyruqni Adliya vazirligiga davlat ro‘yxatidan o‘tkazish uchun taqdim qilsinlar va rasmiylashtirilgandan so‘ng qo‘llanma uchun joylarga yetkazilishini ta’minlasinlar. 
 3. Mazkur buyruq Adliya vazirligida davlat ro‘yxatidan o‘tkazilgan kundan boshlab 10 kun o‘tgandan so‘ng kuchga kiradi.
 4. Mazkur buyruq kuchga kiritilgan vaqtdan boshlab O‘zbekiston Respublikasi Qishloq va suv xo‘jaligi vazirligining 2003-yil 6-iyundagi “Paxta xomashyosini sanoat yo‘li bilan qayta ishlash natijasida olinadigan paxta iste’mol yog‘i, sheluxa va kunjarani xo‘jaliklarga qaytarish tartibi haqida nizom”ni tasdiqlash to‘g‘risidagi 89-sonli buyrug‘i (2003-yil 11-iyun, ro‘yxat raqami 1249 — Me’yoriy hujjatlar axborotnomasi, 2003-yil iyun, 11-son) o‘z kuchini yo‘qotgan deb hisoblansin.
 5. Ushbu buyrug‘ning bajarilishini nazorat qilish vazirning birinchi o‘rinbosari A.Jo‘rayev zimmasiga yuklatilsin.
 Ushbu Nizom O‘zbekiston Respublikasi Vazirlar Mahkamasining 2003-yil 19-fevraldagi 93-sonli qaroriga muvofiq paxta etishtiruvchi fermer xo‘jaliklari hamda boshqa qishloq xo‘jalik korxonalari tarkibidagi ichki xo‘jalik bo‘linmalariga (kelgusida — pudratchi va boshqa bo‘linma) paxta iste’mol yog‘i, sheluxa va kunjara (kelgusida yog‘-moy mahsulotlari)ni yetkazib berish tartibini belgilaydi.
 1. Paxta etishtiruvchi xo‘jaliklar tomonidan amalda sotilgan paxtani qayta ishlashdan hosil bo‘lgan o‘simlik moyining 50 foizi, kunjara va paxta sheluxasining 70 foizi ular ixtiyorida qoladi.
 2. Yog‘-moy korxonalari tuman hokimligi bilan kelishgan holda har bir tumanda fermer va boshqa qishloq xo‘jaligi korxonalarining soni, hududiy joylashuvidan kelib chiqqan holda yog‘-moy mahsulotlari yetkazib berish uchun bir yoki bir nechta shoxobchalar ochadi.
 3. “Yog‘moytamakisanoat uyushmasi “O‘zpaxtasanoat” uyushmasining hududiy birlashmalari bilan birgalikda paxta tozalash korxonalarini texnik chigit yetkazib berish bo‘yicha yog‘-moy korxonalariga biriktirish dislokatsiyasini tuzadi. 
 4. Paxtani qayta ishlash korxonalari fermer va shirkat xo‘jaliklari tomonidan kontraktatsiya shartnomalari bo‘yicha etishtirilgan paxta xomashyosi va undan olinadigan texnik chigit (urug‘lik paxtadan tashqari) miqdori ko‘rsatilgan reyestrni (ro‘yxatni) 10-noyabrga qadar viloyat “Paxtasanoat” aksiyadorlik birlashmasiga taqdim etadi. Viloyat “Paxtasanoat” aksiyadorlik birlashmasi umumlashtirilgan reyestrni (ro‘yxatni) va texnik chigitni yuklab jo‘natish jadvalini 15-noyabrga qadar tegishli yog‘-moy korxonalariga taqdim etadi.
 5. Shirkat xo‘jaliklari 5-noyabrga qadar xo‘jalikdagi pudratchi va boshqa bo‘linmalar bo‘yicha, sotilgan paxta xomashyosi (urug‘lik paxtadan tashqari) miqdori ko‘rsatilgan ro‘yxatni paxtani qayta ishlash korxonasiga taqdim etadi. Paxtani qayta ishlash korxonalari ushbu ro‘yxat bo‘yicha etishtirilgan paxta xomashyosidan olingan texnik chigit miqdori ko‘rsatilgan holdagi reyestrni 10-noyabrga qadar viloyat “Paxtasanoat” aksiyadorlik birlashmasiga taqdim etadi. Viloyat “Paxtasanoat” aksiyadorlik birlashmasi umumlashtirilgan reyestrni (ro‘yxatni) va texnik chigitni yuklab jo‘natish jadvalini 15-noyabrga qadar tegishli yog‘-moy korxonalariga taqdim etadi.
 6. Paxtasanoat aksiyadorlik birlashmasi tomonidan berilgan umumlashtirilgan reyestr (ro‘yxat) yakuniy bo‘lib, yog‘ moy mahsulotlarini xo‘jaliklarga yetkazib berish bo‘yicha yog‘-moy korxonalariga shartnomani tuzish uchun asos hisoblanadi.
 7. Yog‘-moy korxonalari 1-dekabrgacha fermer xo‘jaliklari va boshqa qishloq xo‘jalik korxonalari bilan shartnomalar tuzadi.
 8. Fermer va boshqa qishloq xo‘jaligi korxonalariga iste’mol yog‘i, sheluxa va kunjara mahsulotlarini yetkazib berish yuzasidan shartnomani tuzish va mahsulot uchun zarur bo‘lgan barcha hujjatlarni rasmiylashtirish shoxobchalarda amalga oshiriladi.
 9. Fermer va boshqa qishloq xo‘jaligi korxonalari paxta iste’mol yog‘i, sheluxa va kunjara mahsulotlarini olishni rad etishga yoki bir turdagi mahsulot olishni rad etib, o‘ziga tegishli boshqa turdagi mahsulotni olishga haqlidir. Bunda tegishli fermer va boshqa qishloq xo‘jaligi korxonalarining rahbarlarining imzosi va muhri bilan tasdiqlangan yozma rozilik xatlariga asosan, olinmagan mahsulot tuman qishloq va suv xo‘jaligi bo‘limi, tuman fermer xo‘jaliklari uyushmasi vakilligi va tuman hokimi bilan kelishilgan holda belgilangan narxlarda boshqa xaridorlarga (birinchi galda tuman aholisiga naqd pulga) sotiladi.
 10. Paxtani qayta ishlash korxonalaridan texnik chigitni yog‘-moy korxonalariga jo‘natish hududiy “Paxtasanoat” aksiyadorlik birlashmasi, paxtani qayta ishlash hamda yog‘-moy korxonalari o‘rtasida tuzilgan shartnomalarga hamda unga ilova qilingan yuklab jo‘natish jadvaliga asosan amalga oshiriladi.
 11. Yog‘-moy korxonalari tuzilgan shartnomaga asosan olinadigan texnik chigit uchun oldindan pul o‘tkazish yo‘li bilan hisob-kitob qiladi. 
 Paxtani qayta ishlash korxonalari ishlab chiqarilgan jami texnik chigitni yog‘-moy korxonalariga to‘liq hajmda jo‘natishlari shart.
 12. Yog‘-moy korxonalariga yuborilayotgan texnik chigitning hamda uni qayta ishlash natijasida hosil bo‘lgan va qaytarib berilayotgan paxta iste’mol yog‘i, sheluxa va kunjaraning sifat ko‘rsatkichlari davlat standartlari va texnik shartlari talablariga mos bo‘lishi zarur.
 Qayta ishlash uchun yuborilayotgan texnik chigitga, shuningdek qaytarib berilayotgan paxta iste’mol yog‘i, sheluxa va kunjaraga ularning muvofiqlik sertifikati ilova qilinishi shart.
 13. Etkazib berilishi lozim bo‘lgan paxta iste’mol yog‘i, sheluxa va kunjaraning shartnomada ko‘rsatiladigan hajmi, ushbu mahsulotlar chiqishining so‘nggi uch yillik o‘rtacha ko‘rsatkichlari asosida belgilanishi mumkin. Yog‘-moy korxonalari korxonadagi uch yillik o‘rtacha ko‘rsatkichlar to‘g‘risida viloyat qishloq va suv xo‘jaligi boshqarmasi hamda fermer xo‘jaliklari uyushmasining viloyat vakilligiga ma’lumot taqdim qiladi.
 Oluvchi talabiga asosan shartnomada ko‘rsatilgan mahsulotlarning chiqish hajmlari, texnik chigitni qayta ishlangan davrdagi yog‘-moy korxonasining haqiqiy ko‘rsatkichlari asosida qayta aniqlanishi mumkin.
 14. Fermer xo‘jaliklari va boshqa qishloq xo‘jalik korxonalariga tegishli bo‘lgan yog‘-moy mahsulotlari haqi belgilangan tartibda olinadigan mahsulot hajmiga oldindan pul o‘tkazish yo‘li bilan to‘lov amalga oshirilgandan yoki tovarlarning yetkazib beriladigan har bir turkumi uchun chaqirib olinmaydigan akkredetiv qo‘yilgandan so‘ng shoxobchalar orqali beriladi.
 Fermer xo‘jaliklari va boshqa qishloq xo‘jalik korxonalarining topshirig‘iga binoan yoki ishonchnomalari bo‘yicha ularga yetkazib beriladigan paxta iste’mol yog‘i, sheluxa va kunjarani boshqa xo‘jalik yurituvchi subyektlarga sotilishi taqiqlanadi.
 15. Shirkat xo‘jaligi tomonidan olinadigan yog‘-moy mahsulotlari oilaviy pudratchi va boshqa xo‘jalik bo‘linmalariga to‘liq ravishda yetkazib beriladi.
 16. Yog‘-moy mahsulotlarini sotish bahosi, mahsulotni keltirish bilan bog‘liq transport xarajatlari qo‘shilgan holda hisoblanadi. Yog‘-moy mahsulotlarini sotish bahosiga boshqa xarajatlar va foydani qo‘shishga yo‘l qo‘yilmaydi.
 17. Fermer va boshqa qishloq xo‘jalik korxonalari ushbu Nizomda va tuzilgan shartnomalarda belgilangan miqdordagi haqni to‘langanligini tasdiqlovchi to‘lov hujjatini taqdim etgandan keyin 1 kunlik muddat ichida xo‘jaliklar berilgan ishonchnomaga asosan shoxobchalardan tegishli mahsulotlarni oladilar.
 Mahsulot olish uchun boshqa hujjatlar yoki turli roziliklar (imzolar) talab qilinishi qat’iyan man etiladi.
 Hisob raqamida mablag‘i bo‘lmagan shirkat xo‘jaliklarining pudratchi va boshqa ichki xo‘jalik bo‘linmalariga tegishli bo‘lgan yog‘-moy mahsulotlari shoxobchalarda naqd pulga o‘rnatilgan tartibda sotiladi.
 Shirkat xo‘jaliklari tomonidan xo‘jalikdagi pudratchi va boshqa bo‘linmalar bo‘yicha, sotilgan paxta xomashyosi (urug‘lik paxtadan tashqari) miqdori ko‘rsatilgan, yog‘-moy korxonasiga taqdim etilgan ro‘yxat yog‘-moy mahsulotlarini pudratchi va boshqa bo‘linmalariga sotish uchun asos hisoblanadi. Bunda ulardan mahsulot olish uchun boshqa hujjatlar yoki turli roziliklar (imzolar) talab qilinishi qat’iyan man etiladi.
 18. Fermer va boshqa qishloq xo‘jaligi korxonalari yog‘-moy mahsulotlarini Nizomning 2-bandi bilan ko‘zda tutilgan dislokatsiyaga muvofiq to‘g‘ridan to‘g‘riyog‘-moy korxonalaridan olishlari mumkin.
 19. Fermer xo‘jaliklariga yog‘-moy mahsulotlarini yetkazib berilishi bo‘yicha tuman fermer xo‘jaliklari uyushmasi tomonidan, shirkat xo‘jaliklari va boshqa qishloq xo‘jaligi korxonalariga mahsulotlarning yetkazib berilishi bo‘yicha tuman qishloq va suv xo‘jaligi bo‘limi tomonidan monitoring yuritiladi va ushbu haqda har 15 kunda tegishli yuqori tashkilotga ma’lumot taqdim etib boriladi.
 20. Mazkur Nizom Iqtisodiyot vazirligi, “Yog‘moytamakisanoat”, “O‘zpaxtasanoat” hamda O‘zbekiston fermer xo‘jaliklari uyushmalari bilan kelishilgan.